তানজানিয়া
তানজানিয়া (/ˌtænzəˈniːə/ TAN-zə-NEE-ə; টেমপ্লেট:IPA-sw), আনুষ্ঠানিকভাবে তানজানিয়া যুক্তপ্রজাতন্ত্র (সোয়াহিলি: Jamhuri ya Muungano wa Tanzania, ইংরেজি: United Republic of Tanzania), ভারত মহাসাগরের তীরে অবস্থিত পূর্ব আফ্রিকার একটি প্রজাতান্ত্রিক রাষ্ট্র। জাতিগত বৈচিত্র্যে সমৃদ্ধ এই দেশটিতে প্রায় ১০০টির মত ভিন্ন ভিন্ন ভাষা প্রচলিত। ১৯৬৪ সালে তাঙ্গানিকা ও জাঞ্জিবার দেশদুটির একটি মিলিত ফেডারেশন হিসেবে তানজানিয়া প্রতিষ্ঠা করা হয়। তাঙ্গানিকার "তান" ও জাঞ্জিবারের 'জান' শব্দাংশ দুইটি থেকে দেশটির নাম "তানজানিয়া" রাখা হয়েছে। তানজানিয়ার উত্তরে কেনিয়া ও উগান্ডা, পূর্বে ভারত মহাসাগর, দক্ষিণে মোজাম্বিক, মালাউই ও জাম্বিয়া এবং পশ্চিমে গণতান্ত্রিক কঙ্গো প্রজাতন্ত্র, বুরুন্ডি ও রুয়ান্ডা। ভারত মহাসাগরের জাঞ্জিবার ও পেম্বাসহ আরো কয়েকটি ভারত মহাসাগরীয় দ্বীপ দেশটির সীমান্তের অন্তর্ভুক্ত এবং তানজানিয়ার মোট আয়তন ৯,৪৫,১০০ বর্গকিলোমিটার। দারুস সালাম দেশটির বৃহত্তম শহর ও প্রশাসনিক রাজধানী। দেশটির আইন প্রণয়নকেন্দ্র বর্তমান ছোট শহর দোদোমাতে অবস্থিত। দোদোমাকে ভবিষ্যতে এর রাজধানী করার পরিকল্পনা রয়েছে।